चरण दी प्रतिभा, इनें त्रौंनें मौलक तत्वें कन्ने बड़े सैह्‌ज ढंगै कन्ने विकासशील ही, जेल्लै अचानक इक दिन रातीं बिजली दी नंगी तरै कन्ने छहोई जाने करी उसदी जीवन-लीला समापत होई गेई ही। उसदे जीवन ते कला-साधना गी पुख्तगी ते गति-शीलता प्राप्त करने च सहायक सिद्ध होने आले तत्वें दी कमी ते साढ़े समाजी माहोल च पराने समें थमां चलदी आवै दी ऐ। समाजी माहोल च कवि-कलकारें दी प्रतिभा गी नमें आदर्शें ते नमियें प्रेरणाएं कन्ने प्रेरत ते गतिशील रक्खने आले तत्व होंदे न—कला, विद्या, चिन्तन दी जागरूक परम्पर। बौद्धक गवेषण ते मानसिक कल्पना दे सुन्दर, “सुनिशिचत मय्यार” इनें तत्वें दे बिना समाजी धरत बड़ी अनुपजाऊ बनी रौंह्‌दी ऐ। इस धरती च आमतौरै पर फलदार बूटें दे बाग नेईं लगदे। ऐसी धरतियें पर कदें कुतै खास परिस्थिति च कोई बिरला फलदार रुक्ख उंगी ते औंदा ऐ, पर ओ नां ते पूरा मठोंदा ऐ ते नां असाधारण मात्रा च फल देने दी समर्थ उसी ध्होंदी ऐ। चरणसिंह उस्सै चाल्ली दी अनुपजाऊ धरती पर उग्गी औने आले बिरले फलदार रुक्खें चा इर हा। चरण च प्रतिभा ही, जिंदगी गी दिक्खने-पढ़ने दी बूझ बी ओदे च ऐ ही, संवेदनशील मन, भाशा दा अधिकार, डुआरी दी समर्थ रक्खने आली कल्पना इन्हें सबनें तत्वें दी सैह्‌ज झलक बी ओदे च ऐ ही। इनें सबनें तत्वें दे भलकारे आदियें कवताएं च बी दिक्खे जाई सकदे न।